Bendt Bendtsen (KF), 2001-12-13:
Jeg vil gerne takke ordførerne for deres indlæg vedrørende vores lovforslag.
Undergrundslovgivningen er fra begyndelsen af 1980'erne, da indvindingen af olie og naturgas på dansk område for alvor begyndte at tage fart.
Lovgivningen for indvinding af olie og naturgas bærer jo præg af, at der i høj grad var tale om et rent dansk koncept.
Med den tiltagende udbygning af felter, som også vil komme til at omfatte grænseoverskridende felter og sammenbinding vedrørende rørledninger over landegrænserne, er der altså et voksende behov for at se på den danske offshoresektor i en større sammenhæng.
Det er også et led i fremtidssikringen af den danske forsyning med olie og naturgas og en naturlig følge af de senere års liberaliseringer på energiområdet.
Så kan jeg oplyse fru Anne Grete Holmsgaard om, at flere steder langs grænsen af det danske område er der nu muligheder for at finde og udnytte forekomster af naturgas og olie, som strækker sig over både dansk og et nabolands område.
Hvis disse forekomster skal kunne udnyttes på en hensigtsmæssig måde, må der indgås aftaler med de pågældende nabolande om en fælles udnyttelse.
Det kan altså blive aktuelt at indgå en aftale med Norge allerede i 2002.
Der er flere ordførere, der har været inde på spørgsmålet om arbejdsmiljøafgiften.
Som det også fremgår af det regeringsgrundlag, vi har, vil regeringen indkalde arbejdsmarkedets parter til en drøftelse af indsatsen for en forbedring af arbejdsmiljøet, og i den forbindelse vil der blive overvejet en mere hensigtsmæssig måde at fremme et godt arbejdsmiljø på end ved den nuværende afgifts- og tilskudsordning.
Det er årsagen til, at dette ikke er i lovforslaget - det er også svar til hr. Torben Hansen og fru Anne Grete Holmsgaard - når man taler om arbejdsmiljøafgift.
Derfor mener vi, at der er et behov for at få det lovmæssige grundlag opdateret.
Til hr. Keld Albrechtsen: Der er ikke nogen tvivl om, at vi ser lidt forskelligt på det, både når vi taler arbejdsmiljøafgift og andre forhold.
Jeg vil sige, at når vi taler om den her samordningsaftale, så ønsker vi jo at samordne indvindingen fra et felt, der omfattes af to eller flere allerede udstedte koncessioner, der er undergivet de respektive landes skatteregler.
Hensigten med samordningsaftalen er jo bl.a. at sikre, at indtægter fra indvindingen af det grænseoverskridende felt fordeles retfærdigt både mellem de involverede rettighedshavere og de pågældende lande.
Specielt vil det være vigtigt for rettighedshaverne ved samordningen at sikre, at indvindingen tilrettelægges på den mest økonomiske måde. I aftalen fastlægges det, hvor stor en del af feltets reserver af olie og gas der befinder sig på henholdsvis dansk og udenlandsk område.
Denne fordeling anvendes på indtægter og udgifter fra feltet.
Overskuddet hos den danske rettighedshaver vil være undergivet dansk beskatning, som vi kender i dag.
Den danske beskatning kan fastlægges under hensyn til de koncessionsbestemmelser, der er gældende for den danske rettighedshaver og dansk rets almindelige regler.
Jeg kan sige, at den her aftale om et grænseoverskridende felt således ikke i sig selv begrænser den danske stats ret til at beskatte den danske rettighedshavers del af overskuddet.
Så synes jeg også, det er vigtigt at sige, at når vi nu har det med rørledningsloven, der fastsætter de 5 pct., så ville det jo også være helt forkert, hvis vi ikke havde den, når vi begynder at transportere olie fra andre områder end lige den danske del.
Så alt i alt vil jeg sige til ordførerne, at jeg takker for de indlæg, der er kommet.
Det er rigtigt, at det er en bemyndigelse til ministeren - det var hr. Keld Albrechtsen, der spurgte om det - men det er klart, at jeg selvfølgelig også vil forelægge den her aftale i Det Energipolitiske Udvalg.
Jeg tror, det vil være forkert af en minister, inden man indgår en sådan aftale, at man ikke lige ser på, hvordan det forholder sig i Det Energipolitiske Udvalg.